**ÅRSBERETNING 2019**

**for**

**FORFATTERSKOLEN**

1. Beretning

 1.1. Præsentation af Forfatterskolens institutionelle grundlag

 1.2. Årets faglige resultater

 1.3 Ledelsesberetning

 1.4. Årets økonomiske resultat

 1.5. Finansielle nøgletal

 1.6. Forventninger til de kommende år

2. Målrapportering

 2.1. Opgaver og ressourcer

 2.1.2 Uddybende oplysninger

 2.2. Mål og resultater

3. Regnskab

 3.1. Anvendt regnskabspraksis

 3.2. Resultatopgørelse

4. Påtegning af det samlede regnskab

5. Bilag til årsberetningen

**1. Beretning**

**1.1 Præsentation af Forfatterskolens institutionelle grundlag**

Forfatterskolen er en selvejende institution under Kulturministeriet. Skolen har hjemsted i København.

Skolen har sin oprindelse i de danske forfattermiljøer, og dens faste undervisere er alle selvstændige forfattere. De studerende udvælges fra et årligt ansøgerantal på gennemsnitligt 350 (i de seneste 5 år) alene på baggrund af deres indsendte skønlitterære arbejder. En årgang er typisk på 6-10 studerende. Uddannelsen er toårig. Cirka 65 % af skolens studerende opnår at udgive selvstændige skønlitterære værker, og mange dimittender fra Forfatterskolen er blevet toneangivende forfattere i den nyere danske litteratur.

Skolen blev stiftet i 1987 af forfatterne Poul Borum, Ulla Ryum og Per Aage Brandt med det erklærede formål ”at tilbyde en forfatteruddannelse baseret på litterær, skriveteknisk kunnen, alment kendskab til litteratur, almen æstetisk debat, herunder dialog med de øvrige kunstarter og erkendelsesområder, introduktion til og arbejde med alle skønlitterære genrer samt praktisk kendskab til forfatteres vilkår og arbejdsforhold”.

Den 15. december 2016 blev en målaftale indgået imellem Slots- og Kulturstyrelsen og Forfatterskolen, der fastlægger skolens driftstilskud og specificerer målsætningerne for skolen i de kommende år.

Målaftalen er ikke en kontrakt i juridisk forstand. Dens hensigt er “at tilvejebringe et langsigtet aftalegrundlag for Forfatterskolens virksomhed og økonomi”, og den har hjemmel i § 9 i lov nr. 1531 af 21. december 2010 om økonomiske og administrative forhold for modtagere af driftstilskud fra Kulturministeriet. Statens tilskud ydes med hjemmel i § 21.42.24 i Finansloven.

Det hedder endvidere i målaftalen, at “med tilskuddet og aftalen vedkender staten sig sit overordnede kulturpolitiske ansvar for Forfatterskolen som kulturinstitution af national betydning.”

Ud over den overordnede formålsbeskrivelse fra 1987 (formuleret ovenfor) er nedenstående målsætning aftalt for Forfatterskolen indtil 2020, hvor målaftalen igen skal vurderes.

|  |  |
| --- | --- |
| **Opgave** | **Mål** |
| Uddannelse | Forfatterskolen vil udbygge sin position som en af Nordens førende forfatterskoler, når det gælder kvalitet, mangfoldighed, dannelse og fornyelse. For at nå dette mål vil skolen sikre, at undervisningen varetages af anerkendte forfattere og gæstelærere, at der afholdes mindst fem møder med udenlandske (ikke kun nordiske) forfattere og kritikere om året, og at skolen deltager i mindst to udvekslingsarrangementer med andre nordiske litterære skoler og institutioner om året. |
| International placering | Forfatterskolen vil fastholde sin placering som en væsentlig og central institution i det danske og det internationale litterære miljø ved at afvikle mindst otte åbne arrangementer med deltagelse af skolens studerende og anerkendte danske og udenlandske forfattere om året og ved aktivt at søge og pleje kontakter til sammenlignelige institutioner i Europa og resten af verden |
| Gennemførelse | Forfatterskolen vil fastholde en gennemførelsesprocent på mindst 95. |
| Bidrag til danskLitteratur | Dimittender fra Forfatterskolen forventes at bidrage synligt til litteraturen og det litterære miljø igennem 1) udvikling af ny litteratur, udgivelse af bøger mm., 2) andre typer af litterær aktivitet, dvs. forlags- og tidsskriftsarbejde, oversættelse, undervisning mm., 3) direkte og indirekte inspiration til kvalitet og fornyelse i dansk og international litteratur.  |

**1.2 Årets faglige resultater**

Forfatterskolen opfyldte i 2019 sine faglige mål.

*Uddannelsesmål: Undervisning, studietur og forfattermøder*

Læsningen af de studerendes tekster foregår på tre niveauer på Forfatterskolen.

Central er tekstlæsningen i plenum ud fra *prima vista*-princippet, som har været gældende fra Forfatterskolens begyndelse. Her får den studerende et indtryk af, hvordan andre umiddelbart læser og reagerer på hans/hendes arbejde og bliver bedre til at læse både andre og sig selv. Det har fra 2019 været praksis, at den enkelte studerende skal have tre tekstlæsninger i plenum pr. år.

Herudover læses de studerendes tekster i mindre skrivegrupper, hver af disse under ledelse af en af skolens faste undervisere og med 4-5 studerende i hver, hvor der er plads til at læse med forberedelse, og hvor der kan læses længere manuskripter.

Endelig har skolen fra 2016 indført en mentorordning, som giver de studerende mulighed for at vælge en mentor i starten af deres 2. år på skolen – ofte en erfaren forfatter efter eget valg. Det er en mulighed for en læsning uden for skolens normale institutionelle rammer, for så vidt en klassisk vej for unge forfattere.

Forfatterskolens mål om at udbygge sin position som en af Nordens førende forfatterskoler blev indfriet både hvad angår de faste lærerkræfter, som alle er anerkendte forfattere, igennem den lange række af dygtige gæstelærere som har undervist på skolen i løbet af året og i forbindelse med året studietur til Göteborg, hvor skolens elever mødtes med fire svenske forfattere og besøgte den forfatterskole som har til huse i Göteborg, nemlig Litterär Gestaltning. Møder med elever og studerende fra Testrup og Grundtvigs Højskoler fandt sted i løbet af efteråret 2019.

Faste undervisere på forfatterskolen i 2019 var konstitueret rektor og pr. 1. august rektor Ursula Andkjær Olsen, samt lærerne Asta Olivia Nordenhof og Lars Frost. I forårssemesteret 2019 vikarierede Kirsten Thorup i Ursula Andkjær Olsens lærerstilling, mens Lone Aburas vikarierede i denne stilling i efterårssemesteret. Dennis Gade Kofod var barselsvikar for Lars Frost der var på barsel i efterårssemestret 2019.

Den del af undervisningen, som ikke angår de studerendes egne arbejder, men sigter mod et alment kendskab til litteratur, møder med nuværende danske og udenlandske forfattere og en dialog med andre kunstarter og vidensområder bliver diskuteret forud for hvert semester på et planlægningsmøde, hvor alle studerende og lærere på skolen deltager. Således også i 2019. Denne undervisning, som varetages af gæstelærere med særlige faglige kompetencer, varierer i takt med at de studerende og de litterære/kunstneriske/øvrige interesser ændrer sig: Den spænder fra forfattermøder og litterære emner til forløb om andre kunstarter eller helt andre erkendelsesområder. I 2019 inviterede Forfatterskolen således både unge og ældre danske forfattere, herunder bl.a. Ursula Scavenius, Ida Maria Hede, Lars Skinnebach og Morten Søndergaard. Derudover havde vi både emner som ”Økologisk økonomi” og ”Tysk romantik” på programmet. Derudover læste vi i fællesskab f.eks. Odysseen og Ivan Iljitjs død i forbindelse med de skemalagte klassikerlæsninger, som varetages af skolens faste lærere.

Den undervisning som sigter mod skriveteknisk kunnen, foregår generelt igennem tekstlæsningerne og specifikt i såkaldte strukturforløb (skriveøvelsesforløb med udgangspunkt i særlige tekstformer og stilarter) og i praktisk redaktionsarbejde med 2. årgangs afgangsantologi og med skolens tidsskrift Legenda, som udgives når skolens elever og lærere finder det aktuelt. Årets strukturforløb har bl.a. budt på forløb om dramatik, drømme og prosastrukturer. Forårssemesterets strukturforløb blev varetaget af Majse Aymo-Boot (forløb om Prosastrukturer) og Amalie Smith (Poesi og video). I efterårssemesteret fik vi besøg af Line Knutzon (dramatik) og Stig Salling (drømme).

En bred vifte af forfatternavne og emner inden for litteratur, historie, kulturhistorie og antropologi var på programmet både i forårets og efterårets eftermiddagsundervisning. Se i øvrigt vedlagte semesterplaner for årets begivenheder.

*Placeringen i de danske og internationale litterære miljøer: Åbne arrangementer med skolens studerende og danske og udenlandske forfattere*

Hvert år har Forfatterskolen tre faste højdepunkter; arrangementer som er åbne for offentligheden og som er velbesøgte og festlige arrangementer med – naturligvis – et litterært omdrejningspunkt. Disse er den årlige sommerfest, hvor 1. årgang læser op, afgangsfesten, hvor årets afgangshold præsenterer og læser op fra deres afgangsantologi og sidst julefesten med den såkaldte debutantoplæsning, hvor de af skolen tidligere (og nuværende) studerende som er debuteret i årets løb læser op. Til disse arrangementer kommer forfattere, redaktører og venner af Forfatterskolen – samt årets gæsteundervisere og selvfølgelig skolens daglige studerende og undervisere.

På trods af de stramme budgetmæssige forhold lykkedes det at få stablet en studietur på benene. Den gik til Göteborg, hvor vi mødtes med fire svenske forfattere, herunder Andrzej Tichy, Frederik Nyberg og Khashayar Naderehvandi.

Forfatterskolen modtog i løbet af året besøg af tre internationale forfattere ved tre Master classes ved siden af den almindelige undervisning. Disse var også åbne for enten tidligere studerende eller for studerende fra samarbejdende institutioner. Det drejer sig om den amerikanske digter Anne Waldman, der gæstede Danmark i forbindelse med Louisiana Literature, den mexicanske digter Gloria Gervitz, som igen lagde vejen forbi Forfatterskolen i forbindelse med sin turné i Skandinavien og den fransk-rwandiske forfatter Gaël Faye, der besøgte Forfatterskolen i forbindelse med modtagelsen af 'Prix des ambassadeurs francophones' for sin roman 'Petit pays' ('Lille land', Forlaget Arvids, 2017). Dette arrangement fandt sted i samarbejde med Den Franske Ambassade og Rytmisk Musikkonservatorium. I samarbejde med Laboratory for Aestetics and Ecology afholdt vi i forårssemesteret seminaret ”Økonomi og moderskab” med deltagelse af forfattere fra Israel, Sverige og Danmark. I efterårssemestret husede Forfatterskolen en samtale og efterfølgende performance med den grønlandske kunstner og digter Jessie Kleemann. Derudover afholdtes to åbne arrangementer om hhv. Økofeminisme og Grotesken som genre.

Yderligere lagde Forfatterskolen hus til et Artist Books Seminar – for en mindre gruppe studerende – med den amerikanske kunsthistoriker Carol Mavor i samarbejde med Københavns Universitet.

Forfatterskolen modtager desuden jævnligt besøg fra skrivekurser og -forløb fra hele landet, i 2018 blandt andet en stor lærer- og elevgruppe fra Svendborg Gymnasium.

En del af de studerende har i årets løb på egen hånd repræsenteret skolen, f.eks. ved undervisning, oplæsninger eller med bidrag til aviser, tidsskrifter og antologier.

De studerende uddannes, de evalueres løbende under tekstlæsningerne og ved en afsluttende censurering, de orienterer sig i egen og andre kunstarter og engagerer sig i den generelle æstetiske debat og samfundsdebat. Forfatterskolen er et levende sted, og alt i alt må vores formålserklæring og de specifikke målsætninger opfattes som opfyldte, mens vi dog stadig må forny os, især i forhold til international placering, men dette er også et spørgsmål om økonomi, invitation af udenlandske gæstelærere, udvekslingsaftaler med udenlandske institutioner mm.

*Gennemførelse*

Alle elever på årgangen 2017-2019 gennemførte deres uddannelse på Forfatterskolen.

*Bidrag til dansk litteratur: Dimittender, nye elever*

Elleve dimittender afgik fra skolen, nemlig Sophie Kallehauge, Sara Masoudi, Rasmus Dahl Theisen, Heidi Helmersen, Deniz Kiy, Sebastian Jezewski Sommer, Sebastian Nathan, Anna Rieder, Martin Olle Josef Diedrichs, Signe Maxen og Glenn Bech Møldrup. Deres afgangsantologi, den både grafisk og tekstligt viltre *Forfatterskolens Afgangsantologi 2019*, som eleverne selv har arbejdet redaktionelt med, blev udgivet på forlaget Basilisk og lanceret ved afgangsoplæsningen i september 2019 – et af Forfatterskolens tilbagevendende offentligt åbne arrangementer. Fra denne årgang er Signe Maxen allerede debuteret i bogform – og præmieret af Statens Kunstfond.

Derudover er fire tidligere forfatterskoleelever debuteret i løbet af året. Det drejer sig om Aske Juul Christiansen med *Aftenstjerne* (roman, Arena), Jens Kæmpe med *Kunstens regler* (digte, Cris og Guldmann), Runa Marie Luth med *Kelly* (roman, Cris og Guldmann) og Duncan Wiese med *Tityrus* (digte, Rosinante). Blandt disse læste Aske Juul Christiansen, Runa Marie Luth og Jens Kæmpe op ved årets debutantoplæsning, som ifølge traditionen finder sted ved Forfatterskolens julefest.

Statistikken viser at omkring to tredjedele af skolens elever debuterer i bogform, og flere af årets debutanter er blevet godt modtaget i offentligheden.

Ti nye elever er blevet optaget i 2019 ved den årlige optagelsesprocedure, som dette år omfattede 346 ansøgere. Det drejer sig om Isha Sanina Uldal Neman, Melanie Kitti, Fie Martens Ljungmann, Ruzena Sokol, Eva Lange Jørgensen, Helene Torvund, Silas Toft, Aske Viuff Jakobsen, Lasse Raagaard Jønsson og Otto Seier Beim Rasmussen. Som sædvanlig var optagelsesproceduren meget grundig og inddrog alle skolens lærere plus to udefrakommende censorer, CYF og Ida Börjel. Og det nye hold, årgang 2019-2021, har da også allerede vist sig lovende.

**1.3. Redegørelse vedr. Kulturministeriets målanbefalinger for god ledelse**

Anbefalinger for god ledelse af selvejende kulturinstitutioner blev i 2019 håndteret gennem fastlæggelse af en udvidet forretningsorden for bestyrelsen, der adresserede de væsentligste anbefalinger. Med konstituering af delvis ny bestyrelse på møde i februar 2020 blev der vedtaget en ny forretningsorden for bestyrelsen, hvor der fokuseres på klar ansvarsfordeling mellem daglig ledelse og bestyrelse og klare opgavebeskrivelser tillige med håndtering af eventuel inhabilitet samt løbende evaluering af ledelsesforholdene og sikring af relevante kompetencer i bestyrelsen.

Anbefalingerne for god ledelse ønsker den nye bestyrelse at håndtere i en separat proces, hvor der arbejdes fokuseret med alle relevante ledelsesforhold. Det vil ske i forbindelse med samlet konstituering af ny bestyrelse i efteråret 2020, hvor bestyrelsen forventes suppleret en ny elevrepræsentant og udpegning af resterende bestyrelsesmedlem, og sådan rapportering vil være transparent og tilgængelig på Forfatterskolens website.

Arbejdet med gode, trygge og frugtbare arbejdsforhold på skolen er under rektor Ursula Andkjær Olsens ledelse fortsat gennem 2019 og er i 2020 under yderligere udvikling i et samarbejde med Studenterrådgivningen. Dette arbejde er stedse under bestyrelsens bevågenhed.

**1.4. Årets økonomiske resultat og finansielle nøgletal**

**Figur 1: Indtægter**

**Figur 2: Omkostninger**

Årets resultat:

Året resulterede i et overskud på 299.439 kr. Dette overskud blev akkumuleret ved indgribende spareøvelser for at dække det store underskud som Forfatterskolen på grund af rektorskifte og whistle-blower-undersøgelse bar med sig fra 2018. Det lykkedes at indhente dette, således at årets overførte resultat blev på 13.058 kr. Skolens aktiviteter har i 2019 været stærkt præget af turbulensen fra efteråret 2018. Det meget stramme budget betød at skolens studerende fik en yderst beskeden studietur, samt at den årlige introtur til Hald Hovedgaard blev taget af programmet. Ud over disse alvorlige afkald har skolen leveret den undervisning som den skulle.

For finansielle nøgletal henvises til årsrapporten for 2019.

**1.5 Forventninger til de kommende år**

Forfatterskolen vil fortsat arbejde på at opfylde målene beskrevet i vedtægterne. Den nuværende målaftale udløber til august 2020. Rektor vil i begyndelsen af efterårssemesteret mødes med Kulturstyrelsen og udarbejde en ny målaftale med henblik på at skabe fortsat kvalitet og reel fornyelse. Skolens væsentligste faglige udfordringer for 2020 og kommende år er følgende:

* Udarbejdelse af en fornuftig målaftale
* Sikring af det nødvendige faglige niveau i undervisningen
* Udvikling af samarbejder med de øvrige kunstneriske uddannelser
* Udvikling af samarbejder med internationale partnere for så vidt det er muligt i post-corona-tiden

Hvad angår sikringen af Forfatterskolens eksistensgrundlag, modtager skolen med virkning fra 2011 et driftstilskud fra Kulturministeriet. Statens tilskud ydes med hjemmel i § 21.42.24 i Finansloven, dvs. at de ligesom det gælder for mange selvejende institutioner kommer fra Tips- og Lottomidlerne, men samtidig beskrives i Finansloven. En målaftale indgået med Slots- og Kulturstyrelsen indtil efteråret 2020 sikrer pt. skolens eksistensgrundlag, men der kan arbejdes på en mere fast tilknytning til Finansloven. Der vil blive udformet en ny målaftale i løbet af efteråret 2020.

De mange uforudsete ekstraudgifter ifm. rektorafskedigelsen i 2018 og heraf følgende dobbelte lønudbetalinger i både 2018 og 2019 samt whistle blower-ordningen som blev iværksat i samme periode, betød at Forfatterskolen gik ud af 2018 med et underskud på 245.136 kr. Til gengæld har skolen i løbet af 2019 i kraft af et meget stramt budget kunnet akkumulere et overskud til fjernelsen af dette underskud i løbet af bare et enkelt regnskabsår. Dette har som tidligere anført kun været muligt ved alvorlige indgreb i skolens aktiviteter.

Det faglige niveau på Forfatterskolen søges fortsat sikret gennem et godt samarbejde i lærerstaben og elevgruppen om udviklingen af undervisningen semester for semester. Samtidig søges relevante undervisere blandt danske og udenlandske forfattere, fra de andre kunstneriske uddannelser, fra universiteterne og andre steder fastholdt og suppleret med nye undervisere.

Fremadrettet sker sikringen af skolens placering i en nordisk og international sammenhæng først og fremmest gennem opretholdelsen af det faglige niveau i undervisningen, men også gennem samarbejder og møder med de øvrige danske og nordiske forfatterskoler og med internationale europæiske forfatterskoler og skrivekurser.

**2. Målrapportering**

**2.1. Opgaver og ressourcer**

**Tabel 1: Sammenfatning af økonomi for virksomhedens produkter/opgaver**

1000 kr. løbende priser *Indtægtsført Øvrige indtægter Omkostninger*

 *bevilling*

Forfatterskolens uddannelse - 3.000 -193 2.893

**I alt - 3.000 -193 2.893**

Der har været 18 elever i foråret og 17 i efteråret 2019. Det betyder en bruttoomkostning pr. elev på Forfatterskolen på 165 t kr.

**2.1.2 Uddybende oplysninger**

***Centrale aktivitetsoplysninger***

**Tabel 2: Antal ansøgere, optagne og færdiguddannede**

 **2012 2013 2014 2015 2016 2017 2018 2019**

Antal ansøgere 336 354 448 440 371 339 346 346

Antal optagne per 1. september 8 8 7 6 8 10 7 10

Optagne i % af ansøgere 2,3% 2,3% 1,5% 1,4 % 2,2 % 2,9 % 2,0% 2,9 %

Færdiguddannede kandidater 5 8 7 7 7 7 8 11

**Aktive Finansårsstuderende inden for normeret studietid**

Finansårsstuderende  **2012 2013 2014 2015 2016 2017 2018 2019**

Antal aktive finansårsstud. 15 16 15 14 15 17 18 17

inden for norm. studietid

**2.2. Mål og resultater**

Resultatmål: Forfatterskolen lever op til de forventninger, der er stillet. Der var i 2017 17 aktive finansårsstuderende inden for normeret studietid ved Forfatterskolen.

Resultatet blev 17 aktive finansårsstuderende inden for normeret studietid pr. 1. september 2016, hvilket giver en resultatopfyldelse på 100 %. Forfatterskolen er vant til, at samtlige studerende gennemfører uddannelsen.

**Tabel 3: Nettoudgifter, studerende og enhedsomkostninger ved Forfatterskoleuddannelsen**

**PL 2009-2015, JB 2015-2018,**

**UAO 2019-** **2012 2013 2014 2015 2016 2017 2018 2019**

Forfatterskoleuddannelsen (1000 kr.) 3247 3094 3415 3272 3106 3171 3424 2893

Antal studerende 15 16 15 14 15 17 18 17

**Udgift per studerende (1000 kr.) 216 193 227 233 207 204 190 165**

Udgiften pr. studerende ligger under eller på niveau med de øvrige kunstneriske uddannelsers gennemsnitsudgift pr. studerende og kan således ikke siges at være uforholdsmæssigt høj.

Forfatterskolen tilbyder et toårigt studium uden egentlig eksamination. Der afsluttes (oftest) med en afgangsantologi, en afgangsoplæsning og (altid) en censurering, hvor elevens arbejde i løbet af uddannelsen tages op til vurdering med brug af censor udefra. Dette resulterer i en evaluerende udtalelse, der er det nærmeste Forfatterskolen kommer en eksamensbedømmelse.

En dybtgående og løbende evaluering af de studerendes kunstneriske arbejde og øvrige aktiviteter foregår i de kontinuerlige tekstlæsninger, som eleven gennemfører i løbet af de to år denne er på skolen.

Hvad angår skolens formål kan opfyldelsen af det i øvrigt heller ikke måles udelukkende på antallet af studerende som gennemfører deres studium. Det skal også måles på de studerendes og dimitterendes arbejde, konkret på debuterende forfattere blandt tidligere studerende og på kvaliteten af disses arbejder, også på de andre områder, hvor tidligere studerende bidrager til dansk litteratur, dvs. forlags- og tidsskriftsarbejde, oversættelse, undervisning mm. Endelig er der den umålelige, men dog mærkbare påvirkning, hvorigennem Forfatterskolens studerende direkte og indirekte bidrager og inspirerer til fornyelse og kvalitet i dansk litteratur generelt.

**Fremtidige mål**

Hvad angår målsætningerne for fremtiden ligger det Forfatterskolen på sinde at fastholde og fortsatte den udvikling af studiemiljøet og –trivslen som vi har påbegyndt, og nøje at undersøge hvordan vi skaber de bedst mulige forudsætninger for de studerendes kunstneriske udvikling. Efter en meget turbulent periode har Forfatterskolen som institution brug for at prioritere den frugtbare udvikling indadtil. Det sker på mange fronter, dels i et styrket samarbejde i lærerkollegiet, dels i den løbende samtale med de studerende ved fællesmøderne og sidst men ikke mindst i et samarbejde med Studenterrådgivningen hen over den nuværende rektors ansættelsesperiode.

Dertil kommer ønsket om en udbygning af samarbejdet med de øvrige kunstneriske uddannelser, dels gennem tværgående læsegrupper, dels gennem workshops, seminarer og ud af huset arrangementer.

Sidst er der kontaktnettet til udenlandske forfatterskoler og litterære miljøer. Som vi ved nu, vil den pandemi som verden har været underlagt muligvis få betydning for hvordan internationale samarbejder kan finde sted fremover. Herfra følger vi udviklingen med opmærksomhed.

**3. Regnskab**

Der henvises til bilag 1.

**4. Påtegning af det samlede regnskab**

**Årsberetningen omfatter**

Årsberetningen omfatter den hovedkonto (”3.000.000 Forfatterskolen (driftsbevilling)”) på Finansloven, som Forfatterskolen er ansvarlig for, herunder de regnskabsmæssige forklaringer, som skal tilgå Rigsrevisionen i forbindelse med bevillingskontrollen for 2017.

**Påtegning** Der tilkendegives hermed:

1. At årsberetningen er rigtig, dvs. at årsberetningen ikke indeholder væsentlige fejlinformationer eller udeladelser, herunder at målopstillingen og målrapporteringen i årsberetningen er fyldestgørende.

2. At de dispositioner, som er omfattet af regnskabsaflæggelsen, er i overensstemmelse med meddelte bevillinger, love og andre forskrifter samt med indgåelse af aftaler og sædvanlig praksis.

3. At der er etableret forretningsgange, der sikrer en økonomisk hensigtsmæssig forvaltning af de midler, der er omfattet af årsberetningen.

|  |  |
| --- | --- |
| Forfatterskolen, dato  | Forfatterskolen, dato  |
| Underskrift \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  | Underskrift \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |
| Rektor Ursula Andkjær Olsen | Bestyrelsesformand Elisabeth Nøjgaard |

**5. Bilag til årsberetningen**

Bilag 1 Årsrapport